Gaskoi okzitaniera

**Gaskoia** okzitanieraren dialekto bat da,  Gaskoiniako lurraldean hitz egiten dena, hau da, Frantziako hego-mendebaldeko bederatzi departamendutan eta Kataluniako Aran eskualdean. Ipar-ekialderantz Garona ibaiak nolabaiteko muga ezartzen du eta Pirinioek eta Euskal Herriak egiten dute muga hegoaldean. Frantzian ez da hizkuntza ofiziala; alta, Kataluniako Erkidego Autonomo osoan hizkuntza ofiziala da.

Azkenaldi honetan, haren erabilera guztiz murriztu da XIX. mendean bi milioi hiztun zirela uste da. 

## Euskal substratua 
Erromatarren agintaldiaren aurretik, Gaskoinian hitz egiten zen hizkuntza, akitaniera, antzinako euskararen ahaide zen. Izan ere, *gascon* hitza bera latinezko *vasco,* *vasconem* errotik dator. Badirudi, beraz, Gaskoiniako hiztunek euskalduntzat zutela beren burua, nolabait ere. Frogatuta dago gaskoiak euskal substratua duela: horrek azaltzen ditu gaskoiaren eta okzitanieraren gainerako dialektoen arteko ezberdintasun nagusietako batzuk.

Substratu horren aztarnak hizkuntzan ere aurki daitezke. Lexikoan latin jatorriaren aztarnarik gabeko hitzak aztertu eta euskararekin parekatu ditu Gerhard Rohlfs filologoak. Josep Crivillé i Bargalló etnomusikologoak gaskoiaren berezitasun fonetikoen jatorria antzinako euskaran zekusan, latinetik modu berean moldatu baitzituzten hitz ugari.

Substratu horretatik datorkeen gaskoiaren ezaugarrietako bat  latinetiko maileguetan hitz hasierako *f-* gaskoiz *h-* bihurtu izana da. Adibidez, latinezko *festa* («jaia») hitzean, soinu hori ahuldu eta  hasperendun bihurtu zen, eta gero, zenbait tokitan, erabat galdu. Substratuaren aldeko teoriak dioenez, euskarak garai hartan /f/ fonemarik ez izatea horren arrazoia da. Beraz, hitz horrek gaskoiz *hèsta*  edo  formak hartu ditu. Gaztelaniaz ere antzera gertatu zen: latinezko *facere >* *hacer* ([aˈθer]) bilakatu zen (edo, Andaluziako hego-mendebaldeko zenbait tokitan, ).

Gaskoiaren beste ezaugarri bat latinez *r-* soinuaz hasten diren hitzei aurrean bokal bat gehitzea da. Euskaraz aurretik *e-* edo *a-* jartzen zaizkie eta gaskoiz, *a-* batik bat: latinezko *rosa* gaskoiz *arròsa* da (euskaraz, *arrosa*) eta latinezko *rota*, *arròda* (euskaraz, *errota*): bilakaera hori aragoieraz ere gertatzen da, hots, agian euskal substratua duen beste hizkuntza batean.

Beste ezaugarri batzuk ere ditu: bokal arteko *ll* edo *l* soinuak *r* bihurtzea (euskaraz, *cae**l**um > ze**r**u*; latinezko *be**ll**us, be**ll**a, be**ll**um > bell > bèth / be**r**a*, 'eder [maskulinoan / femeninoan]') edo bokal arteko *n* soinuak galtzea (euskaraz, latinezko *corona > koroa*; latinezko *lu**n**a > lua*, 'ilargi').

Euskarak ere, gerora, hainbat hitz hartu ditu gaskoitik, hala nola *beira* eta *polit* (gaskoiz, *polit,* *polida*). Hitz horietako batzuk Ipar Euskal Herritik sartu ziren, bi hizkuntzen arteko mugaren bidez; beste batzuk, XI. mendeaz geroztik, Hondarribiatik Donostiara bitarteko Gipuzkoako kostaldeko zerrendaren bidez, hor gaskoia mintzatu baitzen XVIII. mendea arte, bai eta dokumentu formaletan erabili ere XVI. mendea arte. Pasaian oraindik gaskoia mintzatua zen, 1870eko hamarkadan.

## Aldaerak 
[320px|thumb|eskuinera|Gaskoia, arrosaz, [okzitanieraren dialektoak erakusten dituen mapan.]]
Okzitanieraren aldaera izaki, gaskoiaren barruan hiru talde nagusi bereizten dira:
* Mendebaldekoa:
** Itsasaldekoa (Miarritze eta Baiona —Euskal Herrian— eta kostaldeko Landak).
** Garona Beherekoa (Gironda)
* Barnealdekoa edo ekialdekoa (Auski)
* Hegoaldekoa edo Pirinioetakoa:
** Garona Garaikoa (Garona Garaia)
** Aranera (Arango harana, Katalunia)

Bearnori dagokionez, bertako hizkera edo bearnesa trantsizio hizkuntza da, hiru aldaera nagusien elementuak dituena.

## Erabilera 
250px|thumb|eskuinera|Gaskoiaren erabilera (herrien izenak frantsesez eta gaskoiez idatziak dira).
Gaskoiaren erabilera beherantz doa urtez urte. XX. mendearen hasiera arte osasuntsu bazen ere, Bigarren Mundu Gerraren ondoren, transmisioa hausten hasi zen.

1982an Bearnon eginiko galdeketa baten arabera, biztanleen % 51k hitz egin zezakeen, % 70ek ulertzen zuen eta % 85 hizkuntza babestearen alde zegoen.

1997an, aldiz, gaskoiaz mintzatzen zirenak % 13 ziren Girondan (% 3 Bordelen), % 22 Lot eta Garona eskualdean, % 28 Landetan % 22 Pirinio Atlantikoetan eta % 35 Pirinio Garaietan.

2008ko galdeketa batean, Akitaniako okzitaniera (edo gaskoi) hiztunak %10 zirela eta ulertzen zutenak % 50 zirela ageri zen.

Aran bailaran, gaskoia ofiziala den toki bakarrean, % 58 mintzatzen da araneraz, eta alfabetizazioari dagokionez, % 34 da hizkera horretan, eta % 50 katalanez (gaztelaniaz, % 100 da).

Euskal Herrian ere gaskoia asko galdu da azken urteetan. Baionan, adibidez, % 5 soilik dira gaskoiz mintzatzen direnak. Euskal Herrian 20.000 hiztun ziren 2001ean.

400 urtez Baionan ofiziala ere izan zen gaskoia eta *Narrika kalea* (*Na Rika*, hots, "Rika anderea").

Gaur egun, Euskal Herrian gaskoi hizkuntzaren eta kulturaren aitorpena eta erabilera bultzatzen dituen elkarte nagusia 1975ean Angelun sorturiko Aci Gasconha da. Akitania osoan aritzen den Institut Occitan erakundeak ere lan egiten du gaskoiaren alde.

Euskal Hirigune Elkargoak gaskoi hizkuntza ofizialki aitortu zuen, euskararekin batera, 2018an. Aitorpen horrek hizkuntzari ekar diezaiokeen ofizialtasun maila zalantzan jarria da, hala ere.

## Fonetika 
thumb|220px|Gaskoiaren isoglosak
Ezaugarri fonetiko nagusiak ondoko hauek dira:

* Hitz-hasierako *f*- kontsonantea *h*- hasperendun bilakatzea (*filium > hilh*, 'seme') (2. isoglosa).
* Hitz-amaierako -*ll* albokaria -*th* leherkari horzkari sabaikaria —euskarazo *tt*, *Antton* hitzean dagoena— bilakatzea (*bellum > bell > bèth*, 'eder [maskulinoan]') (1. isoglosa).
* Bokal aurreko -*ll*- albokaria -*r*- dardarkari leuna bihurtzea (*bella > bèra*, 'eder [femeninoan]') (9. isoglosa).
* Bokal arteko -*n*- galtzea (*luna > lua*, 'ilargi') (4. isoglosa).
* *v* igurzkari ezpain-horzkaria *b* leherkari ezpainbikari gisan ahoskatzea (*vita > bita*, 'bizitza') eta ezpainbikari-aurreko *o* bokala *a* bihurtzea (*novum* > *nau*, 'berri [maskulinoan]').
* Hitzen hasierako *r*- dardarkariari bokal baten protesia ezartzea (*riu > arriu*, 'ibai') (3. isoglosa).

Gaskoiak euskararen eragina du, fonetikan batez ere. Halaber, Pirinioetako gaskoiak lotura zenbait ditu goi aragoierarekin (adibidez: *eth* eta *era* artikuluak, maskulino singularra lehena, femenino singularra bigarrena).

## Erreferentziak 
## Ikus, gainera 
* Euskal Herriko hizkuntzak
* Okzitaniera
* Aranera

## Kanpo estekak